Md 1:  Baba, yeqqim aseggas akken iɛawed zwaǧ, yewwi-d tameṭṭut, terra-as tin n sdat ɣer deffir, nekkni ur aɣ-tḥemmel ara, yella deg wawal d irbiben, anwa ara ten-iḥemmlen! Yerna tewwi-d yid-s mmi-s, acku mi tt-id-xeḍben akken I d-tefka ccert ad d-tawi mmi-s, imi ula d nettat tebra, tewwi-d yid-s aqcic, yeɣleb-iyi s Ɛamayen. Terra-t netta n at uxxam, ma d nekkni d iberraniyen, baba mačči akken i as-ixeddem i aɣ-ixeddem i nekkni, yerna d nekkni I d idammen-is. Ula d tameṭṭut-agi i d-yerna, mačči akken i as-yexdem i yemma i as-ixeddem, tagi ɛzizet, di leɛmer i yerfed afus-is fell-as, akken i as-d-tenna i ixeddem. Acu yexser limmer akka i iga d yemma! Limmer tt-iḥemmel am tagi, limmer i as-iteddu di lebɣi annect-a, talti yemma ahat mazal-itt gar-aneɣ, nekkni ad d-nekker ur aɣ-yettxas kra, mačči d igujilen am tura, yiwen ur d-tuḥnan tasa-s fell-aɣ, ula d baba-nni ukkud i aɣ-cerken yidammen, qessiḥ ɣur-neɣ..